Bryssel 22.12.2004

SEK(2004) 1621 lopullinen

Suositus:

NEUVOSTON PÄÄTÖS,

sen toteamisesta EY:n perustamissopimuksen 104 artiklan 8 kohdan mukaisesti, onko Unkari toteuttanut EY:n perustamissopimuksen 104 artiklan 7 kohdan nojalla annettujen neuvoston suositusten mukaisia tuloksellisia toimia

(komission esittämä)

PERUSTELUT

Liiallisia alijäämiä koskevaan menettelyyn sovelletaan EY:n perustamissopimuksen 104 artiklaa ja liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annettua neuvoston asetusta (EY) N:o 1467/97, joka on osa vakaus- ja kasvusopimusta. Näitä säännöksiä täydennetään lisäksi poliittisilla sitoumuksilla, jotka Amsterdamissa 17 päivänä kesäkuuta 1997 kokoontunut Eurooppa-neuvosto antoi vakaus- ja kasvusopimusta koskevassa päätöslauselmassaan.

Unkari ilmoitti vuoden 2003 julkisen talouden alijäämäkseen 5,9 prosenttia suhteessa BKT:hen[1]. Komissio aloitti sen perusteella liiallisia alijäämiä koskevan menettelyn 12. toukokuuta 2004. Komission suosituksen perusteella neuvosto päätti 5. heinäkuuta 2004 perustamissopimuksen 104 artiklan 6 kohdan nojalla, että Unkarilla oli liiallinen alijäämä. Tämän vuoksi neuvosto antoi Unkarin viranomaisille 104 artiklan 7 kohdan nojalla suosituksen liiallisen alijäämän tilanteen korjaamiseksi[2]. Suosituksessaan neuvoston totesi, että Unkarin viranomaisten ” olisi lopetettava nykyinen julkisen talouden liiallisen alijäämän tilanne mahdollisimman pian ” ja ” toteutettava keskipitkän aikavälin toimia toukokuun 2004 lähentymisohjelmasta annetussa neuvoston lausunnossa määritellyn alijäämän supistamisuran mukaisesti ”. Vuotuisiksi alijäämätavoitteiksi asetettiin 4,6 prosenttia suhteessa BKT:hen vuonna 2004, 4,1 prosenttia vuonna 2005, 3,6 prosenttia vuonna 2006, 3,1 prosenttia vuonna 2007 ja 2,7 prosenttia vuonna 2008). Neuvosto asetti 5. marraskuuta 2004 määräajaksi, johon mennessä Unkarin viranomaisten ” olisi toteutettava tehokkaita toimia […] vuoden 2005 alijäämätavoitteen saavuttamiseen tähtäävien toimenpiteiden osalta ”. Neuvosto suositteli, että Unkarin ” olisi toteutettava tehokkaasti toukokuun 2004 lähentymisohjelmassa suunnitellut toimenpiteet, ja erityisesti niiden olisi oltava valmiita toteuttamaan tarvittaessa lisätoimenpiteitä julkisen talouden alijäämän vuoden 2004 yleistavoitteen saavuttamiseksi ”. Lisäksi neuvosto kehotti Unkarin viranomaisia ” hyödyntämään kaikki tilaisuudet julkisen talouden sopeuttamisen nopeuttamiseksi, toteuttamaan julkishallinnon sekä terveydenhoito- ja koulutusjärjestelmien suunnitellut uudistukset sen varmistamiseksi, että menosuhde alenee suunnitelmien mukaisesti ja julkisen talouden kestävyys paranee pitkällä aikavälillä ,” ja ” varmistamaan, että suunnitelluilla veroleikkauksilla on riittävä rahoituspohja ja että niiden toteutuminen riippuu alijäämätavoitteiden saavuttamisesta ”.

Neuvoston asetuksen (EY) N:o 1467/97 4 artiklan 2 kohdassa säädetään, että harkitessaan, onko 104 artiklan 7 kohdan nojalla annettujen suositusten perusteella toteutettu tuloksellisia toimia, neuvosto tekee päätöksensä kyseisen jäsenvaltion hallituksen julkistamien päätösten perusteella.

Vaikka suosituksessa määräajaksi asetettu 5. marraskuuta koskee vuoden 2005 talousarviota, onnistumisella vuoden 2004 talousarvion toteuttamisessa on merkittävä vaikutus. Lähentymisohjelma perustui etupainotteiseen vakauttamiseen ja laaja-alaisimmat vakautustoimet keskitettiin vuoteen 2004. Tarkoituksena oli myös palauttaa Unkarin talouspolitiikan uskottavuus. Vuoden 2004 alijäämätavoitteen (eli 4,6 prosenttia suhteessa BKT:hen) saavuttaminen oli tästä syystä erityisen tärkeää[3]. Unkari toteutti tammikuussa ja maaliskuussa kaksi menojenleikkausta, joiden yhteisvaikutus oli 1,2 prosenttia suhteessa BKT:hen. Neuvosto suositteli kuitenkin, että Unkarin viranomaisten olisi oltava valmiita toteuttamaan tarvittaessa lisätoimenpiteitä, jotta vuoden 2004 julkisen talouden alijäämälle asetettu tavoite eli 4,6 prosenttia suhteessa BKT:hen voidaan saavuttaa[4]. Neuvoston suosituksen perusteella Unkarin viranomaiset päättivät heinäkuussa 2004 rajoittaa varainhoitovuodelta toiselle siirrettyjen ministeriöiden määrärahojen käyttöä. Tämä oli todettu riskitekijäksi lähentymisohjelmalle, ja sen vaikutus voisi olla 0,5 prosenttia suhteessa BKT:hen. Tarkoituksena oli rajoittaa menojen kasvua. Viranomaiset hyväksyivät syyskuussa tarkistetun toimenpidepaketin, jonka suorat vaikutukset paransivat rahoitusasemaa 0,2 prosenttia suhteessa BKT:hen.

Tästä korjauksesta huolimatta syyskuussa 2004 virallista tavoitetta tarkistettiin 4,6 prosentista 5,3 prosenttiin suhteessa BKT:hen. Kyseisen 4,6 prosentin tavoitteen saavuttamisessa epäonnistuttiin kolmesta syystä: vuoden 2003 alijäämää tarkistettiin ylöspäin syyskuussa annetuissa julkista taloutta koskevissa tiedoissa (0,3 prosentilla suhteessa BKT:hen), menoissa lipsuttiin ja pääasiassa alv-tuloja koskevat ennusteet olivat olleet liian optimistisia. Syksyllä laaditun komission talousennusteen mukaan alijäämä on vuonna 2004 vielä suurempi eli 5,5 prosenttia suhteessa BKT:hen (pääasiassa tulo- ja menopuolen kasvaneiden riskien vuoksi). Tavoitteesta jäätiin (komission ennusteen mukaan 0,9 prosenttiyksikköä), vaikka BKT on kasvanut ennustettua enemmän.

Unkarin hallitus esitti maan parlamentille 15. lokakuuta 2004 budjettilakiesityksen vuodeksi 2005. Julkisen talouden alijäämätavoitteeksi vuonna 2005 asetettiin 4,7 prosenttia, sillä kokonaistuotannon odotetaan kasvavan 4 prosenttia vuonna 2005. Alijäämän odotetaan siis supistuvan 0,6 prosenttiyksikköä verrattuna vuoden 2004 tarkistettuun 5,3 prosentin tavoitteeseen. Alijäämän supistumisen odotetaan perustuvan pääasiassa hoidettavana olevien velkojen alhaisemmasta korosta saatuihin säästöihin (nettokorkomenojen odotetaan supistuvan 0,4 prosenttia suhteessa BKT:hen) ja menojen hillintään. Tulopuolella vuoden 2005 talousarviossa on laskettu tulojen suhteen BKT:hen supistuvan 1 prosenttiyksiköllä eli vähenevän 44,5 prosentista 43,5 prosenttiin suhteessa BKT:hen. Tämä johtuu pääasiassa kertaluonteisista sekä vuodelta 2004 siirtyvistä vaikutuksista. Vuoden 2005 talousarvioon sisältyvän ansiotuloverojen leikkauksen vaikutukset on tarkoitus tasapainottaa muilla verotoimenpiteillä, joten verojärjestelmän muutosten ei odoteta vaikuttavan tuloihin. Talousarvio sisältää ”hätäapuvarauksena” käytettävän toimenpidepaketin, joka on yhteensä 0,5 prosenttia suhteessa BKT:hen. Sillä varaudutaan vuoden 2005 tavoitteen mahdolliseen ylittymiseen. Sillä pyritään kattamaan yllättävät talouden sopeutustarpeet tilanteissa, joihin hallitus ei pysty vaikuttamaan. Vaikka varauksen tekeminen on kannatettavaa, sen määrä vaikuttaa kuitenkin liian vaatimattomalta, kun otetaan huomioon riskit, joita vuoden 2005 talousarvioon kohdistuu komission syksyllä laatiman talousennusteen mukaan. 1) Korkomenot voivat osoittautua ennustettua suuremmiksi, 2) äskettäin käyttöön otetut säännöt menojen rajoittamiseksi voivat osoittautua riittämättömiksi tai tehottomiksi, kuten vuoden 2005 talousarviosta käytävissä parlamentin keskusteluissa on epäilty, ja 3) vaarana on, että varsinkin alv-tuloja koskevat arviot ovat olleet liian optimistisia. Näistä syistä komissio ennustaa vuoden 2005 alijäämäksi 5,2 prosenttia suhteessa BKT:hen, mikä merkitsee, että talousarviosta poikettaisiin 0,5 prosenttiyksikköä ja viime toukokuun lähentymisohjelman mukaisesta tavoitteesta (4,1 prosenttia) jäätäisiin 1,1 prosenttiyksikköä.

Lähentymisohjelma sisältää kattavia rakenneuudistuksia (pääasiassa julkishallinnon, terveydenhuollon ja koulutuksen alalla), joilla on tarkoitus tukea menojen valvontaa keskipitkällä aikavälillä. Vuoden 2005 talousarvio sisältää vain joitakin rakenteellisia toimenpiteitä, mutta ne eivät kuitenkaan vaikuta riittävän kattavilta ja kauaskantoisilta, jotta niillä voitaisiin varmistaa vuoden 2005 talousarvion ja yleisemmällä tasolla keskipitkän aikavälin sopeutusuran edellyttämä menokuri, joka esitettiin lähentymisohjelmassa ja jonka neuvosto on hyväksynyt. Tämä koskee erityisesti terveydenhuoltoalaa, jonka laaja-alaista uudistusta on lykätty.

Seuraavat päätelmät voidaan tehdä: i) Vaikka vakauttamisessa edistytään jonkin verran vuonna 2004, Unkarin viranomaiset eivät ole toteuttaneet riittäviä toimia ratkaisevan tärkeän vuoden 2004 alijäämätavoitteen saavuttamiseksi neuvoston suosituksen mukaan, sillä lähentymisohjelmassa esitetystä tavoitteesta ennustetaan jäätävän selvästi. ii) Vuoden 2005 virallinen tavoite on 0,6 prosenttiyksikköä suurempi kuin alkuperäinen alijäämätavoite, joka sisältyi suositukseen ja lähentymisohjelmaan. Komission syksyn talousennusteen mukaan tavoitteesta jäädään vielä 0,5 prosenttiyksikköä eli suunnitellusta alijäämätavoitteesta lipsutaan 1,1 prosenttiyksikköä. Näin ollen sopeutus olisi vuoteen 2004 verrattuna ainoastaan 0,3 prosenttiyksikköä (komission ennusteen mukaan 5,5 prosenttia suhteessa BKT:hen). iii) Suunnitellusta sopeutusurasta on poikettu, sillä alijäämä on ensi vuonna todennäköisesti edelleen yli 5 prosenttia suhteessa BKT:hen, ja rakenneuudistuksissa on edetty hitaasti. Näin ollen vaarana on, että liiallista alijäämää ei saada korjattua vuonna 2008, ellei hallitus nopeuta toimia ilmoitettujen talouspoliittisten tavoitteidensa saavuttamiseksi. Näiden ongelmien voidaan katsoa johtuvan Unkarin viranomaisten riittämättömistä toimista.[5]

Velkasuhteen odotetaan pysyvän hieman alle 60 prosentissa sekä vuonna 2004 että 2005 (komission syksyllä julkaisemassa talousennusteessa velkasuhteeksi ennustetaan 59,7 prosenttia suhteessa BKT:hen vuonna 2004 ja 59,5 prosenttia vuonna 2005).

Talousarvion avainluvut vuosina 2003–2006 (prosenttia suhteessa BKT:hen) |

2003 | 2004 | 2005 | 2006 |

Julkisen talouden alijäämä |

- lähentymisohjelma programme | -5,9 | -4,6 | -4,1 | -3,6 |

- tarkistetut tavoitteet | -5,3 | -4,7 |

- komission ennusteet | -6,2 | -5,5 | -5,2 | -4,7 |

Julkinen velka |

- lähentymisohjelma | 59,1 | 59,4 | 57,9 | 56,8 |

- tarkistetut tavoitteet | 59,1 | 59,6 | 58,6 |

- komission ennusteet | 58,9 | 59,7 | 59,5 | 58,9 |

Kokonaistuotannon kasvu (%) |

- lähentymisohjelma | 2,9 | 3,3–3,5 | 3,5–4 | n. 4 |

- viranomaisten ennusteet | 3,0 | 3,8–3,9 | 4,0 | 4,0–4,5 |

- komission ennusteet | 3,0 | 3,9 | 3,7 | 3,8 |

Lähde: Komission syksyn 2004 talousennuste; toukokuun 2004 lähentymisohjelma, vuoden 2005 talousarvio |

Perustamissopimuksen 104 artiklan 8 kohdassa määrätään ja asetuksen (EY) N:o 1467/97 4 artiklan 1 kohdassa säädetään, että jos neuvosto toteaa, ettei 104 artiklan 7 kohdan nojalla annettujen suositusten mukaisia tuloksellisia toimia ole toteutettu 5. marraskuuta 2004 mennessä, sen on tehtävä asiasta päätös välittömästi kyseisen määräajan päätyttyä. Komissio katsoo näiden seikkojen perusteella, ettei 104 artiklan 7 kohdan nojalla annettujen neuvoston suositusten mukaisia tuloksellisia toimia ole toteutettu suosituksessa annetussa määräajassa, ja suosittelee, että neuvosto tekee asiasta vastaavan päätöksen.

Perustamissopimuksen 104 artiklan 8 kohdassa määrätään myös, että jos neuvosto toteaa, ettei sen 104 artiklan 7 kohdan nojalla antama suositus ole johtanut tuloksellisiin toimiin, se voi päättää julkistaa suosituksensa. Unkari suostui kuitenkin jo heinäkuussa 2004 julkistamaan suosituksen vakaus- ja kasvusopimuksesta annetun Eurooppa-neuvoston päätöslauselman mukaisesti.[6]

Jos neuvosto katsoo, että 104 artiklan 7 kohdan nojalla annettujen suositusten perusteella ei ole toteutettu tuloksellisia toimia, se voi menettelyn seuraavassa vaiheessa osoittaa komission suosituksen perusteella 104 artiklan 7 kohdan nojalla toisen suosituksen Unkarille. Koska Unkari ei vielä kuulu euroalueeseen (se on jäsenvaltio, johon sovelletaan poikkeusta), siihen ei voi soveltaa liiallisia alijäämiä koskevan menettelyn kahta viimeistä vaihetta, joista määrätään 104 artiklan 9 ja 11 kohdassa (ks. perustamissopimuksen 122 artiklan 3 kohta). Uutta suositusta annettaessa on otettava huomioon Unkarin tarkistettu lähentymisohjelma.

Suositus:

NEUVOSTON PÄÄTÖS,

sen toteamisesta EY:n perustamissopimuksen 104 artiklan 8 kohdan mukaisesti, onko Unkari toteuttanut EY:n perustamissopimuksen 104 artiklan 7 kohdan nojalla annettujen neuvoston suositusten mukaisia tuloksellisia toimia

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 104 artiklan 8 kohdan,

ottaa huomioon komission suosituksen,

sekä katsoo seuraavaa:

EY:n perustamissopimuksen 104 artiklan mukaisesti jäsenvaltioiden on vältettävä liiallisia julkisen talouden alijäämiä.

Vakaus- ja kasvusopimus perustuu terveen julkisen talouden tavoitteeseen, jolla vahvistetaan edellytyksiä hintavakaudelle ja vahvalle, kestävälle kasvulle ja siten uusien työpaikkojen luomiselle. Vakaus- ja kasvusopimus sisältää perustamissopimuksen 104 artiklan määräysten mukaisen liiallisia alijäämiä koskevan menettelyn täytäntöönpanon nopeuttamisesta ja selkeyttämisestä annetun neuvoston asetuksen (EY) N:o 1467/97[7], jonka tarkoituksena on edistää julkisen talouden liiallisten alijäämien pikaista korjaamista.

Amsterdamissa 17 päivänä kesäkuuta 1997 pidetyssä Eurooppa-neuvoston kokouksessa annetussa vakaus- ja kasvusopimusta koskevassa päätöslauselmassa[8] kehotetaan kaikkia osapuolia eli jäsenvaltioita, neuvostoa ja komissiota panemaan perustamissopimus ja vakaus- ja kasvusopimus täytäntöön tiukasti ja aikataulussa.

Perustamissopimuksen 104 artiklan 6 kohdan nojalla 5 päivänä heinäkuuta 2004 tehdyssä neuvoston päätöksessä 2004/xxx/EY todetaan, että Unkarissa on liiallinen alijäämä[9].

Neuvosto on antanut 5 päivänä heinäkuuta 2004 perustamissopimuksen 104 artiklan 7 kohdan ja asetuksen EY (N:o) 1467/97 3 artiklan 4 kohdan nojalla suosituksen; Unkarin viranomaisia kehotetaan siinä lopettamaan liiallisen alijäämän tilanne mahdollisimman pian ja toteuttamaan keskipitkän aikavälin toimia saavuttaakseen tavoitteensa supistaa alijäämä alle 3 prosenttiin suhteessa BKT:hen vuoteen 2008 mennessä uskottavalla ja kestävällä tavalla viranomaisten toimittamassa ja 5 päivänä heinäkuuta 2004 annetussa neuvoston lausunnossa hyväksytyssä lähentymisohjelmassa määriteltyä alijäämän supistamisuraa noudattaen. Suosituksessa asetettiin 5 päivä marraskuuta 2004 määräajaksi, johon mennessä Unkarin viranomaisten olisi toteutettava tuloksellisia toimia, jotta suunnitelluilla toimenpiteillä voitaisiin saavuttaa vuoden 2005 tavoitteena oleva alijäämä eli 4,1 prosenttia suhteessa BKT:hen. Neuvosto suositteli lisäksi, että Unkarin olisi toteutettava tehokkaasti toukokuun 2004 lähentymisohjelmassa suunnitellut toimenpiteet, ja sen olisi erityisesti oltava valmis toteuttamaan tarvittaessa lisätoimenpiteitä vuoden 2004 julkisen talouden alijäämän tavoitteen saavuttamiseksi eli alijäämän supistamiseksi 4,6 prosenttiin suhteessa BKT:hen. Neuvosto kehotti Unkarin viranomaisia myös hyödyntämään kaikki tilaisuudet julkisen talouden sopeuttamisen nopeuttamiseksi, toteuttamaan julkishallinnon sekä terveydenhoito- ja koulutusjärjestelmien suunnitellut uudistukset ja varmistamaan, että suunnitelluilla veroleikkauksilla on riittävä rahoituspohja ja että niiden toteutuminen riippuu alijäämätavoitteiden saavuttamisesta.

Neuvoston asetuksen (EY) N:o 1467/97 4 artiklan 2 kohdassa säädetään, että harkitessaan, onko 104 artiklan 7 kohdan nojalla annettujen suositusten perusteella toteutettu tuloksellisia toimia, neuvosto tekee päätöksensä kyseisen jäsenvaltion hallituksen julkistamien päätösten perusteella.

Kun arvioidaan julkistettuja päätöksiä, jotka Unkari on tehnyt 104 artiklan 7 kohdan nojalla annetun neuvoston suosituksen perusteella ja suosituksessa asetettuun määräaikaan mennessä, voidaan päätellä seuraavaa:

vaikka Unkarin hallitus on toteuttanut muutamia lisätoimenpiteitä neuvoston suosituksen perusteella, toimenpiteet eivät olleet niin tuloksellisia, että vuoden 2004 budjettitavoite olisi saavutettu; tavoitteesta supistaa alijäämä 4,6 prosenttiin suhteessa BKT:hen odotetaan jäätävän selvästi;

vaikka vuoden 2005 talousarvio sisältää muutamia toimenpiteitä, ne eivät riitä alijäämätavoitteen saavuttamiseen; tavoitteesta supistaa alijäämä 4,1 prosenttiin suhteessa BKT:hen odotetaan myös jäätävän selvästi;

koska Unkarin viranomaisten tähän mennessä toteuttamilla toimenpiteillä ei vältytä poikkeamiselta suunnitellusta sopeutusurasta ja toukokuun lähentymisohjelman mukaisissa rakenneuudistuksissa on edistytty hitaasti varsinkin terveydenhuoltoalalla, vaarana on, että liiallista alijäämää ei saada korjattua vuoteen 2008 mennessä, ellei hallitus nopeuta toimia ilmoitettujen talouspoliittisten tavoitteidensa saavuttamiseksi.

Perustamissopimuksen 104 artiklan 8 kohdassa määrätään, että jos neuvosto toteaa, ettei sen 104 artiklan 7 kohdan nojalla antama suositus ole johtanut tuloksellisiin toimiin, se voi päättää julkistaa suosituksensa. Unkari on suostunut kuitenkin jo heinäkuussa 2004 julkistamaan suosituksen vakaus- ja kasvusopimuksesta annetun Eurooppa-neuvoston päätöslauselman mukaisesti,

ON PÄÄTTÄNYT SEURAAVAA:

1 artikla

Unkari ei ole toteuttanut 5 päivänä heinäkuuta 2004 annetun neuvoston suosituksen perusteella tuloksellisia toimia suosituksessa asetettuun määräaikaan mennessä.

2 artikla

Tämä päätös on osoitettu Unkarin tasavallalle.

Tehty Brysselissä

Neuvoston puolesta

[1] Tämä perustui komission keväällä 2004 laatimaan talousennusteeseen, jossa otettiin huomioon Unkarin maaliskuussa 2004 ilmoittamat tiedot. Syyskuussa 2004 Unkari ilmoitti oikaistut tiedot, ja julkisen talouden alijäämäksi vuonna 2003 korjattiin 5,9 prosentin sijaan 6,2 prosenttia suhteessa BKT:hen.

[2] Ks. http://register.consilium.eu.int/pdf/fi/04/st11/st11218.fi04.pdf.

[3] Tavoitteessa otettiin huomioon menot, joita julkiselle taloudelle aiheutui vuoden 1998 eläkeuudistuksesta. Menot olivat 0,7 prosenttia vuonna 2003 ja niiden odotetaan nousevan 1 prosenttiin suhteessa BKT:hen vuoteen 2008 mennessä.

[4] Tämä on jo tarkistettu tavoite. Alun perin vuoden 2004 tavoitteeksi oli budjetoitu 3,8 prosenttia suhteessa BKT:hen. Vuoden 2004 tavoitetta tarkistettiin ensimmäisen kerran tammikuussa 2004, koska vuoden 2003 lopulla tavoitteista jäätiin huomattavasti. Tämä osoitti, että vuoden 2004 talousarviota koskevat oletukset olivat olleet liian optimistisia.

[5] Tämä arvio ei muutu, vaikka Unkarin hallituksen äskettäisen päätöksen perusteella alijäämä lasketaan uudella luokitusmenetelmällä EUROSTATin hyväksymän siirtymäkauden ajan. Luokituksessa ei oteta huomioon vuoden 1998 eläkeuudistuksesta aiheutuneita menoja, jotka oli sisällytetty hallituksen toukokuussa 2004 toimittaman lähentymisohjelman mukaiseen sopeutusuraan. Neuvosto hyväksyi lähentymisohjelman 5. heinäkuuta 2004. Siirtymäjärjestely vaikuttaa tilapäisesti alijäämän tasoon, mutta sen vaikutus vuosien 2004 ja 2005 sopeuttamiseen on vähäinen. Lisäksi alle 3 prosentin tavoitteeseen vuoteen 2008 mennessä tähtääviä monivuotisia sopeutustoimenpiteitä olisi arvioitava ottamalla huomioon nämä menot, sillä viranomaisten on raportoitava alijäämätiedot maaliskuun 2007 ilmoituksesta alkaen vakioluokitusta noudattaen.

[6] Neuvoston asiakirja 11218/04, 6.7.2004. Asiakirja on saatavilla neuvoston asiakirjahakemistosta otsikolla ”Neuvoston suositus Unkarille julkistalouden liiallisen alijäämäisyyden lopettamiseksi – perustamissopimuksen 104 artiklan 7 kohdan soveltaminen”.

[7] EYVL L 209, 2.8.1997, s. 6.

[8] EYVL C 236, 2.8.1997, s. 1.

[9] Ei vielä julkaistu EUVL:ssä.